Ένας υπέροχος απατεώνας

Η ταινία Ένας υπέροχος απατεώνας (πρωτότυπος τίτλος The Fortune Cookie), είναι κωμωδία παραγωγής 1966 σε σκηνοθεσία Μπίλι Γουάιλντερ. Η ταινία σηματοδότησε την πρώτη συνεργασία του κινηματογραφικού διδύμου Τζακ Λέμον και Γουόλτερ Ματάου, ο οποίος βραβεύτηκε με Όσκαρ Β' Ανδρικού Ρόλου για την ερμηνεία του.

 Ο Χάρι Χίνκλ (Τζακ Λέμον) ένας κάμεραμαν του CBS που καταγράφει μέσω της κάμεράς του έναν αγώνα αμερικανικού ποδοσφαίρου, μεταφέρεται επειγόντως στο νοσοκομείο, όταν έρχεται σε μετωπική σύγκρουση με τον παίκτη των Κλίβελαντ Μπράουνς Λούθερ "Μπουμ Μπουμ" Τζάκσον (Ρόναλντ Ριτς), ο οποίος μην έχοντας παρατηρήσει τον καμεραμάν πέφτει πάνω του προκειμένου να σώσει τη μπάλα. Τα τραύματα του Χάρι δεν είναι σοβαρά, αλλά ο μηχανορράφος κουνιάδος του Γουίλιαμ Τζίνγκριτς (Γουόλτερ Ματάου), τον πείθει να προσποιηθεί ότι έχει υποστεί μερική παράλυση του κάτω άκρου και τριών δαχτύλων του άνω άκρου, προκειμένου να εισπράξουν αποζημίωση από την ασφαλιστική εταιρία. Ο Χάρι διστακτικά αποφασίζει να υποκύψει στην πρόταση του Γουίλι, εφόσον ελπίζει ότι με αυτόν τον τρόπο ίσως να κατααφέρει να ξανακερδίσει την πρώην του σύζυγο, Σάντι (Τζούντι Γουέστ). Η ασφαλιστική εταιρία υποψιάζεται ότι η παράλυση του Χάρι είναι προσποιητή και προσλαμβάνει έναν ιδιωτικό ντετέκτιβ, τον Τσέστερ Πέρκι (Κλιφ Όσμοντ) να διελευκάνει το ζήτημα. Έτσι ξεκινάει ένα παιχνίδι γάτας και ποντικιού μεταξύ του Τσέστερ Πέρκι και του Γουίλι, ενώ παράλληλα ο Μπουμ Μπουμ επισκέπτεται συχνά τον Χάρι λέγοντάς του πόσο άσχημα αισθάνεται για το ατύχημα που προκάλεσε άθελά του. Ο Χάρι καταλαβαίνει ότι η Σάντι έχει επιστρέψει δίπλα του οδηγημένη από την απληστία και ότι οι πράξεις του πρόκειται να κάνουν κακό στους γύρω του και αποφασίζει να πει την αλήθεια πάνω στην κατάστασή του. Ο Μπίλι Γουάιλντερ, εμπνεύστηκε για τη συγγραφή του σεναρίου της ταινίας βλέποντας έναν αγώνα αμερικανικού ποδοσφαίρου, στον οποίο παίχτης συγκρούστηκε με καμεραμάν. Η ταινία σηματοδότησε την πρώτη από τις 11 συνεργασίες του Τζακ Λέμον με τον Γουόλτερ Ματάου (ακολούθησαν οι ταινίες Ένα παράξενο ζευγάρι (The Odd Couple, 1968), Μίστερ Κοτς (Kotch, 1971) στο οποίο ο Λέμον σκηνοθέτησε τον Ματάου, Η πρώτη σελίδα (The Front Page, 1974), Τα φιλαράκια (Buddy Buddy, 1981), Οι γκρινιάρηδες (Grumpy Old Men, 1993), Αρωμα ζωής (The Grass Harp, 1995), Γρουσούζηδες μα τρελά ερωτευμένοι (Grumpier Old Men, 1995), Ζιγκολό της συμφοράς (Out to Sea, 1997) και Ένα παράξενο ζευγάρι σε θεότρελο ταξίδι (The Odd Couple II, 1998) που τους καθιέρωσαν ως κινηματογραφικό δίδυμο. Ο Μπίλι Γουάιλντερ είχε προτείνει στον Τζακ Λέμον, τον Φρανκ Σινάτρα ή τον Τζάκι Γκλίσον στον συμπρωταγωνιστικό ρόλο, αλλά ο ηθοποιός επέμεινε στο όνομα του Ματάου. Ο Ματάου ήταν η πρώτη επιλογή του Γουάιλντερ για τον πρωταγωνιστικό ρόλο στην ταινία του 1955 Επτά χρόνια φαγούρα (The Seven Year Ich), ρόλος που τελικά κατάληξε στον Τομ Γιούελ. Η παραγωγή της ταινίας καθυστέρησε για μερικές εβδομάδες εφόσον ο Ματάου υπέστη καρδιακή προσβολή κατά τη διάρκεια των γυρισμάτων. Όταν επέστρεψε στα κινηματογραφικά πλατώ είχε χάσει περίπου 15 κιλά γι' αυτό το λόγο αναγκάστηκε να φορέσει βαρύ παλτό για να αποκρύψει την απώλεια βάρους. Ήταν η δεύτερη φορά που κάποιος από τους ηθοποιούς σε ταινία του Γουάιλντερ παρουσίαζε πρόβλημα καρδιολογικού ενδιαφέροντος. Στην προηγούμενη ταινία του Φίλησέ με κουτέ (Kiss Me Stupid) ο Πίτερ Σέλερς που επρόκειτο να ερμηνεύσει τον πρωταγωνιστικό ρόλο υπέστη καρδιακή προσβολή και ο σκηνοθέτης αναγκάστηκε να τον αντικαταστήσει με τον Ρέι Γουόλστον. Η ταινία προτάθηκε για τέσσερα βραβεία Όσκαρ και χάρισε στον Γουόλτερ Ματάου το Όσκαρ Β' Ανδρικού Ρόλου για την ερμηνεία του. Βράβευση: Β' Ανδρικού Ρόλου - Γουόλτερ ΜατάουΥποψηφιότητα: Πρωτότυπου Σεναρίου - Μπίλι Γουάιλντερ & Ι.Α.Λ. Ντάιαμοντ Καλλιτεχνικής Διεύθυνσης - Ρόμπερτ Λούθαρντ & Έντουαρντ Μπόιλ Φωτογραφίας σε Ασπρόμαυρη Ταινία - Τζόζεφ ΛαΣέλ Ένας υπέροχος απατεώνας στην IMDb